વિનુ માંકડને ટેસ્ટ ક્રિકેટ વિશ્વના સૌ પ્રથમ વિખ્યાત ઓલરાઉન્ડર કહેવામાં આવે છે. તેમની સિદ્ધિ જ એવી હતી. માંકડે 23મી ટેસ્ટમાં જ કારકિર્દીના 1000 રન અને 100 વિકેટની બેવડી સિદ્ધિ હાંસલ કરી લીધી હતી. જોકે આ 23 ટેસ્ટ રમવામાં તેમને છ વર્ષ લાગ્યા હતા. ટેસ્ટ ક્રિકેટનો પ્રારંભ તો છેક 1877માં થયો હતો તેમ છતાં 1952 સુધી કોઈ ખેલાડી આ બેવડી સિદ્ધિ હાંસલ કરી શક્યો ન હતો તે બાબતને ધ્યાનમાં રાખીએ તો એ પુરવાર થઈ જાય છે કે વિનુ માંકડ રેકોર્ડ તોડવામાં નહીં પરંતુ નવા રેકોર્ડના સર્જનમાં ઉસ્તાદ હતા. 1980ના ગાળામાં ઇયાન બોથમે 21 ટેસ્ટમાં આ બેવડી સિદ્ધિ હાંસલ કરી હતી. જોકે ગેરી સોબર્સ કે રિચી બેનો જેવા ખ્યાતનામ ઓલરાઉન્ડર કે રિચર્ડ હેડલી અને કપિલદેવ પણ માંકડની ઝડપે રન કે વિકેટ લઈ શક્યા ન હતા. આજે જામનગરના જ રવીન્દ્ર જાડેજા, સાકીબ અલ હસન કે રવિચંદ્રન અશ્વિનની ગણના સારા અને સફળ ઓલરાઉન્ડરમાં થાય છે પરંતુ તેઓ પણ આટલી બધી મેચ રમવાની તક મળતી હોવા છતાં 23 ટેસ્ટમાં 1000 રન અને 100 વિકેટની સિદ્ધિ નોંધાવી શક્યા નથી.